[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 16.10.2009

COM(2009) 570 окончателен

2009/0158 (CNB)

Препоръка за

РЕШЕНИЕ НА СЪВЕТА

относно позицията, която ще бъде заета от Европейската общност, по отношение на предоговарянето на паричното споразумение с Ватикана

ОБЯСНИТЕЛЕН МЕМОРАНДУМ

Паричните споразумения бяха сключени между Европейската общност и Монако, Сан Марино и Ватикана с оглед на това да се даде правен израз на ангажиментите, които съществуваха между тези държави от една страна и Франция и Италия, от друга страна, преди въвеждането на еврото.

Десет години след като еврото замени националните валути на Италия и Франция, използвани от Монако, Сан Марино и Ватикана, Съветът прикани Комисията да преразгледа функционирането на паричните споразумения[1]. Резултатите от оценката бяха приети в Съобщение на Комисията относно функционирането на Паричните споразумения с Монако, Сан Марино и Ватикана[2]. Комисията направи извода, че Паричните споразумения не могат да останат в сегашният си вид с оглед на подсигуряването на по-последователен подход в отношенията между Общността и държавите, с които са сключени парични споразумения. Настоящата проектопрепоръка за Решение на Съвета очертава позицията, която ще бъде взета от Общността при предоговарянето на Споразумението с Ватикана.

Комисията предлага да бъдат предоговорени и изменени следните разпоредби:

- Транспониране на съответното законодателство на ЕО

Задълженията на Монако, Сан Марино и Ватикана, произтичащи от съответните им Парични споразумения с Общността, са много неравностойни. Паричното споразумение с Княжество Монако включва най-много задължения. За разлика от Споразумението с Монако, Споразуменията с Ватикана и Сан Марино не водят до някакви конкретни задължения за транспониране на законодателството на ЕС в областта на защита на еврото срещу фалшифициране и начините за сътрудничество с Общността в тази област. С оглед на създаването на равнопоставени условия и подсигуряването на подходяща защита на банкнотите и монетите на еврото срещу фалшифициране Ватиканът, заедно със Сан Марино, ще прилага съответното законодателство на Общността.

Тъй като във Ватикана няма същински банков сектор, не е необходимо транспониране на банковото и финансовото законодателство на Общността.

- Последващи механизми за контрол

За разлика от процедурата, предвидена в Споразумението с Монако, в Споразуменията, подписани с Ватикана и Сан Марино, не бяха включени разпоредби за последващи процедури за контрол. При липсата на редовно официално последващо проследяване Ватиканът и Сан Марино не докладват редовно за прилагането на Споразуменията и не са информирани по подходящия начин за законодателните промени в области, обхванати от Споразуменията. Следователно Комисията предлага създаването на два нови съвместни комитета — за Ватикана и Република Сан Марино, подобни на съществуващия за Княжество Монако.

Съвместният комитет с Ватикана ще се състои от представители на Ватикана, на Република Италия, на Европейската комисия и на Европейската централна банка. Комитетът също така ще отговаря и за улесняването на прилагането на Споразумението и за обсъждането на възможни изменения на списъка със законодателство на Общността, което ще се прилага от Ватикана. Освен това той ще има правомощия за вземане на решения по отношение на ограничен брой въпроси, възложени му от Паричното споразумение (напр. одобряване на промяна на монетния двор, изсичащ монетите на Ватикана).

- Таван за изсичането на евромонети

По исторически причини таваните за максимално годишно изсичане на монети за Монако, Сан Марино и Ватикана бяха определени по два на различни начина (Монако в момента има правото да изсича максимум 1/500 от монетите, изсичани във Франция, а Ватиканът и Сан Марино имат фиксирани квоти), което води до много различни резултати.

С оглед на осигуряването на равнопоставено третиране на всички държави с Парични споразумения, Комисията предлага въвеждането на нов единен метод за изчисляване на таваните за изсичане на евромонети (ще бъде използван също и във всички бъдещи Споразумения). Комисията също така предлага да повиши таваните за изсичане за държавите, които са подписали парични споразумения, с оглед на това да се позволи обращението на техните монети. Монетите, изсичани в малки количества, са много търсени от колекционерите на монети. В резултат на това монетите не изпълняват първоначалното си предназначение като платежен инструмент, а се пазят единствено като колекционерски предмети.

Новите тавани ще се състоят от фиксирана и променлива част:

1. Фиксираната част следва да подсигурява търсенето от страна на колекционерите на монети. Съгласно общи оценки общата стойност от около 2 100 000 евро следва да бъде достатъчна, за да обхване търсенето на колекционерския пазар[3].

2. Променливата част ще се основава, в случая на Ватикана, на средното количество монети на човек от населението, изсечени в Италия. Средният брой на монетите на човек от населението в Италия в година (n-1) ще бъде умножен по броя на жителите на Ватикана.

При използването на новия метод таванът на изсичаните от Ватикана монети приблизително ще се удвои в сравнение с текущата квота.

- Правила за изсичането на евромонети

Действащите Парични споразумения запазват правото на монетния двор на Италия за изсичане на евромонети на Ватикана и Сан Марино. Правилото е въведено по исторически причини в момент, в който еврото още не беше влязло в парично обращание и почти всички държави от еврозоната изсичаха монети само за своите нужди. Сега ситуацията се е променила, като редица държави от еврозоната в момента секат монетите си в друга държава-членка на еврозоната. Ето защо Комисията предлага да бъде предоставена възможност на Ватикана и Сан Марино да поръчват евромонетите си в други монетни дворове в ЕС, които имат опит в изсичането на евромонети . Промяната на монетния двор обаче трябва да бъде одобрена от Съвместния комитет.

- Избор на юрисдикция

Настоящите Парични споразумения не дават на Общността каквито и да било лостове в случай, че държавите, подписали Парични споразумения, не изпълняват своите задължения (напр. не транспонират навреме съответното законодателство на Общността), освен крайната и следователно нежелателна възможност за едностранно оттегляне от Споразумението Следователно Комисията предлага Съдът на Европейските общности да бъде избран за отговорен орган при разрешаването на спорове , които могат да възникнат в резултат на прилагането на Паричните споразумения.

2009/0158 (CNB)

Препоръка за

РЕШЕНИЕ НА СЪВЕТА

относно позицията, която ще бъде заета от Европейската общност, по отношение на предоговарянето на паричното споразумение с Ватикана

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност, и по-специално член 111.3 от него,

като взе предвид препоръката на Комисията[4],

като взе предвид становището на Европейската централна банка[5],

като има предвид, че:

3. Комисията има компетенции по парични и валутни въпроси от датата на въвеждането на еврото;

4. Съветът определя необходимите стъпки за водене на преговори и сключване на споразумения по въпросите на паричния или валутен режим;

5. От името на Общността на 29 декември 2000 г. Италианската република подписа парично споразумение с Ватикана;

6. На 10 февруари 2009 г. Съветът направи заключението, че Комисията следва да преразгледа функционирането на съществуващите споразумения и да обмисли възможността за повишаване на таваните за изсичане на монети;

7. В своето Съобщение относно функционирането на паричните споразумения с Монако, Сан Марино и Ватикана[6] Комисията направи извода, че паричното споразумение с Ватикана не може да остане в сегашния си вид с оглед на подсигуряването на по-последователен подход в отношенията между Общността и държавите, с които са сключени парични споразумения;

8. Паричното споразумение с Ватикана следователно следва да бъде предоговорено колкото се може по-скоро, така че новият режим да влезе в сила от 1 януари 2010 г. заедно с новите правила относно начините за въвеждането на евромонети, изложени в Препоръка на Комисията от 19 декември 2008 г. относно общите насоки за националната страна и за изсичането на монети за пускане в обращение, одобрени от Съвета в неговите заключения от 10 февруари 2009 г.

ПРИЕ НАСТОЯЩОТО РЕШЕНИЕ:

Член 1

Италианската република следва да уведоми Ватикана относно необходимостта от изменение на съществуващото Парично споразумение между Италианската република, действаща от името на Европейската общност, и Ватикана, възможно най-рано, както и да предложи предоговаряне на съответните разпоредби на Споразумението.

Член 2

Общността се стреми към следните промени при предоговарянето на Споразумението с Ватикана:

а) Споразумението се сключва между Общността и Ватикана. Текстът на споразумението ще бъде кодифициран текст на действащото в момента споразумение, включващ изменията.

б) Ватиканът предприема действия за приемането на всички подходящи мерки чрез пряко транспониране или възможни еквивалентни действия във връзка с прилагането на цялостното общностно законодателство относно предотвратяването на прането на пари и на измами и фалшифицирането на парични и непарични разплащателни средства.

в) Преразглежда се методът за определяне на тавана за изсичане на евромонети от Ватикана. Новият таван се изчислява, като се използва метод, комбиниращ фиксирана част, която има за цел да предотврати прекомерните нумизматични спекулации с монети от Ватикана, като се задоволява търсенето на колекционерския пазар, и променлива част, изчислявана като средното издаване на монети на човек от населението в Италия в годината n-1 се умножи по броя на жителите на Ватикана. Без да се засяга изсичането на колекционерски монети Споразумението следва да определи минимален дял от 51 % за евромонети, които Ватиканът ще пусне в обращение по номинална стойност.

г) Ще бъде създаден Съвместен комитет, който ще наблюдава напредъка по прилагането на Споразумението. Той ще се състои от представители на Ватикана, на Република Италия, на Комисията и на ЕЦБ. Той ще има възможността всяка година да преразглежда фиксираната част с оглед на отчитането на инфлацията и развитието на колекционерския пазар. Той приема решенията си с единодушие. Съвместният комитет приема правилник за работата си.

д) Евромонетите на Ватикана ще бъдат изсичани от Instituto Poligrafico e Zecca dello Stato. Със съгласието на Съвместният комитет Ватиканът обаче ще има възможност да използва друг доставчик сред монетните дворове от ЕС, които изсичат евромонети. Количеството на монетите, изсичани от Ватикана, се добавя към количеството на монетите, изсечени от държавата на монетния двор, с оглед на одобрението от ЕЦБ на общото количество изсечени монети.

е) Съдът на Европейските общности се избира за отговорен орган при разрешаването на спорове, които могат да възникнат в резултат на прилагането на Споразумението.

Ако Общността или Ватиканът смятат, че другата страна не е изпълнила задължение по Паричното споразумение, могат да повдигнат въпроса пред Съда. Решението на Съда ще бъде задължително за страните, които ще вземат необходимите мерки, за да се съобразят с решението в рамките на период, който ще бъде определен от Съда в неговото решение. В случай, че Общността или Ватиканът не успеят да вземат необходимите мерки, за да се съобразят с решението в рамките на периода, другата страна може незабавно да прекрати Споразумението.

Член 3

Преговорите с Ватикана ще се водят от Италианската република и Комисията от името на Общността. Европейската централна банка участва пълноценно в преговорите в областта на нейните компетенции. Италианската република и Комисията представят проектоспоразумението на Икономическия и финансов комитет за становище.

Член 4

Съветът сключва споразумението.

Адресати на настоящото решение са Италианската република и Комисията.

Съставено в Брюксел на […] година.

За Съвета

Председател

[1] Заключения на Съвета относно „Общи насоки за националните страни и изсичането на евромонети, предназначени за обращение“, 2922-ро заседание на Съвета ЕКОФИН от 10 февруари 2009 г.

[2] COM (2009)359 от 14 юли 2009 г.

[3] Сан Марино например се насочи към изсичането на определени деноминации евромонети с известен успех: тези монети сега се използват по номинала стойност за сделки.

[4] ОВ C […], […], стр. […].

[5] ОВ C […], […], стр. […].

[6] COM(2009)359